પ્રધાનમંત્રીએ કહ્યું કે ગામના પ્રત્યેક બાળકનું સંપૂર્ણ રસીકરણ થાય, તમામ બાળકો પ્રાથમિક શિક્ષણ મેળવે એ ઘટના સરપંચ માટે ગૌરવરૂપ હોવી જોઇએ એમ જણાવ્યું હતું. તેમણે ઉમેર્યું હતું કે,સ્વચ્છતાની આદતથી આર્થિક લાભ થાય છે. તેમણે વર્લ્ડબેન્કના રીપોર્ટનો આધાર આપી જણાવ્યું હતું કે,ગંદકીના કારણે વર્ષે એક ગરીબ પરિવારને સાત હજાર રૂપિયા દવા પાછળ ખર્ચવા પડે છે. સ્વચ્છતા જળવાશે તો આ રકમ અન્ય વિકાસ ખર્ચ પાછળ ખર્ચી શકાશે. તેમણે રવિન્દ્રનાથ ટાગોરની કવિતાનું હિન્દી ભાષાંતર ટાંકીને જણાવ્યું હતું કે, ગામના પ્રાકૃતિક સંશાધનોની જાળવણી થવી જોઇએ.તેમણે એમ પણ જણાવ્યું હતું કે, માત્ર શૌચાલય જ સ્વચ્છતા નથી. તમામ ક્ષેત્રોમાં સ્વચ્છતા એક આદત છે. સ્વચ્છતા એ સંસ્કાર છે. આ માટે સમાજનો સ્વભાવ બદલવો પડશે. જન આંદોલન કરવું પડશે. ગંદકી પ્રત્યે નફરતનો ભાવ પેદા કરવો પડશે. આ માટે માતૃશક્તિ શ્રેષ્ઠ પ્રદાન આપશે, તેમ પણ તેમણે દ્રઢતાપૂર્વક જણાવ્યું હતું.